Taʼlim muassasalarida yoʻl harakati qoidalari targʻibotini kuchaytirish chora-tadbirlari toʻgʻrisida
(resolution, 2022-04-26)

Oʻzbekiston Respublikasi Prezidentining “Oʻzbekiston Respublikasi jamoat xavfsizligi konsepsiyasini tasdiqlash va uni amalga oshirish chora-tadbirlari toʻgʻrisida” 2021-yil 29-noyabrdagi PF-27-son Farmoni hamda “Avtomobil yoʻllarida inson xavfsizligini ishonchli taʼminlash va oʻlim holatlarini keskin kamaytirish chora-tadbirlari toʻgʻrisida” 2022-yil 4-apreldagi PQ-190-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Ichki ishlar vazirligi, Xalq taʼlimi vazirligi, Oliy va oʻrta maxsus taʼlim vazirligi hamda Transport vazirligining: Oʻzbekiston Respublikasi Ichki ishlar vazirligi Jamoat xavfsizligi departamenti Yoʻl harakati xavfsizligi xizmatining amaldagi shtat birliklari doirasida Yoʻl harakati xavfsizligi xizmatining hududiy boshqarmalarida Umumiy oʻrta va oʻrta maxsus taʼlim muassasalari bilan hamkorlikda xizmat olib boradigan katta inspektori lavozimini joriy etish; umumiy oʻrta va oʻrta maxsus taʼlim muassasalarida koʻngilli yoshlar ishtirokida yoʻl harakati qoidalarini faol targʻib qiluvchi “Yoʻl harakati qoidalari yosh targʻibotchisi” klubini va “Yashil chiroq” musobaqasini tashkil etish toʻgʻrisidagi takliflariga rozilik berilsin. 2. Belgilansinki: katta inspektor umumiy oʻrta va oʻrta maxsus taʼlim muassasalarida yoshlar oʻrtasida targʻibot-tashviqot ishlarini olib boradi, viktorina va musobaqalarni tashkil etadi, tadbirlarning ommaviy axborot vositalarida yoritilishini taʼminlaydi, maktablarda yoʻl harakati qoidalarini oʻrgatish boʻyicha yaratilgan sharoitlarni oʻrganadi, monitoring qiladi va baholaydi, aniqlangan kamchiliklar toʻgʻrisida hududiy xalq taʼlim boshqarmalariga maʼlumot kiritadi hamda taʼlim muassasalarida mazkur qaror doirasida amalga oshirilayotgan ishlarni nazorat qiladi; Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan Oʻzbekiston Respublikasi Prezidentining 2021-yil 8-iyundagi PF-6243-son Farmoni 2-bandining toʻqqizinchi xatboshiga muvofiq mahalla fuqarolar yigʻinlarining taʼlim muassasalariga yaqin hududlarida “Yoʻl harakatini oʻrganish maydonchalari”ni tashkil etish uchun fuqarolarning oʻzini oʻzi boshqarish organlariga qishloq xoʻjaligida foydalanilmaydigan yer maydonlaridan doimiy foydalanish huquqi asosida yer uchastkalari ajratiladi. 3. Quyidagilarni nazarda tutuvchi: a) “Yoʻl harakati qoidalari yosh targʻibotchisi” klubi toʻgʻrisidagi nizom 1-ilovaga muvofiq: “Yoʻl harakati qoidalari yosh targʻibotchisi” klubini tashkil etish tartibi; klubning yoʻl harakati qoidalarini targʻib qilish hamda yoʻllarda harakatlanish qoidalari boʻyicha koʻnikmalarni shakllantirish yoʻnalishidagi asosiy vazifalari va faoliyati hamda uning huquq va majburiyatlari; “Yoʻl harakati qoidalari yosh targʻibotchisi”ning oʻquvchi yoshlar bilan bogʻliq yoʻl-transport hodisalarining oldini olish, shuningdek, ularda xavfsiz harakatlanish koʻnikmalarini hosil qilish sohasidagi vazifalari; b) “Yashil chiroq” musobaqasini tashkil etish va oʻtkazish tartibi toʻgʻrisidagi nizom 2-ilovaga muvofiq tasdiqlansin: “Yashil chiroq” musobaqasini tashkil etish, musobaqaning bosqichlari hamda uni oʻtkazishning asosiy maqsadlari; musobaqaning ishtirokchilari, ularga qoʻyiladigan talablar, ularni baholash mezonlari hamda gʻoliblarni taqdirlash tartibi; musobaqa tashkilotchilari, uni tashkil etish boʻyicha respublika tashkiliy qoʻmita tarkibi hamda musobaqani targʻib qilish va ommalashtirish tartibi. 4. Oʻzbekiston Respublikasi Ichki ishlar vazirligi: a) bir oy muddatda Jamoat xavfsizligi departamenti Yoʻl harakati xavfsizligi xizmatining amaldagi shtat birliklari doirasida Yoʻl harakati xavfsizligi xizmati va uning hududiy boshqarmalarida oliy pedagogik maʼlumotga ega boʻlgan, umumiy oʻrta va oʻrta maxsus taʼlim muassasalari bilan hamkorlikda xizmat olib boruvchi bir nafardan katta inspektor lavozimini joriy etsin; b) Maktabgacha taʼlim vazirligi va Xalq taʼlim vazirligi bilan birgalikda 2022-yil 1-sentabrdan boshlab “Yoʻl harakati intizomi bolalikdan boshlanadi” shiori ostida maktabgacha taʼlim tashkilotlari tarbiyalanuvchilari va maktab oʻquvchilariga yoʻllarda, chorrahalarda va piyodalar oʻtish joylarida harakatlanish asoslarini amaliy-koʻrgazmali tarzda oʻrgatishni yoʻlga qoʻysin; v) Xalq taʼlimi vazirligi bilan birgalikda: ikki oy muddatda “Harakat xavfsizligi sinfxonalari” namunaviy loyihalarini ishlab chiqib, ushbu loyihalar asosida 2022 — 2025-yillarda umumiy oʻrta va oʻrta maxsus taʼlim muassasalarida “Harakat xavfsizligi sinfxonalari”ni tashkil etish dasturini tasdiqlasin va ijrosini taʼminlasin; ikki oy muddatda har yili umumiy va oʻrta maxsus taʼlim muassasalari oʻquvchilari oʻrtasida oʻtkaziladigan yoʻl harakati qoidalarini faol targʻib qiluvchi “Yashil chiroq” musobaqasini tashkil etsin; umumiy va oʻrta maxsus taʼlim muassasalariga biriktirilgan xodimlarni, shu jumladan “Yoʻl harakati qoidalari yosh targʻibotchisi” klubi faol aʼzolarini ular tomonidan amalga oshirilgan ishlarning natijadorligidan kelib chiqqan holda, Yoʻl harakati xavfsizligi xizmatining moddiy-texnik bazasini rivojlantirish, xodimlarni ragʻbatlantirish va mukofotlash jamgʻarmasi mablagʻlari hisobidan ragʻbatlantirib borsin; g) Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda ikki oy muddatda mahalla fuqarolar yigʻinlari hududida fuqarolarning oʻzini oʻzi boshqarish organlariga ajratilgan yer maydonlarida 2022 — 2024-yillarda “Yoʻl harakatini oʻrganish maydonchalari”ni tashkil etish dasturini ishlab chiqib tasdiqlasin va ijrosini taʼminlasin; d) Transport vazirligi, Xalq taʼlimi vazirligi, Oliy va oʻrta maxsus taʼlim vazirligi, Yoshlar ishlari agentligi, Oʻzbekiston Milliy teleradiokompaniyasi bilan birgalikda uch oy muddatda “Yoʻl harakati qoidalarining asoslari” videokurslarini yaratsin va taʼlim muassasalari hamda ommaviy axborot vositalari orqali ommalashtirish choralarini koʻrsin; e) Transport vazirligi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda 2022 — 2024-yillarda taʼlim muassasalari atrofida belgilangan tartibda harakat tezligini kamaytiruvchi sunʼiy notekisliklar yoki shovqin chiziqlari bosqichma-bosqich oʻrnatilib, toʻliq jihozlanishini taʼminlasin. 5. Oʻzbekiston Respublikasi Xalq taʼlimi vazirligi: a) Oliy va oʻrta maxsus taʼlim vazirligi, Ichki ishlar vazirligi, Yoshlar ishlari agentligi bilan birgalikda uch oy muddatda umumiy oʻrta va oʻrta maxsus taʼlim muassasalarida koʻngilli yoshlar ishtirokida yoʻl harakati qoidalarini faol targʻib qiluvchi “Yoʻl harakati qoidalari yosh targʻibotchisi” klubini tashkil etsin; b) Ichki ishlar vazirligi bilan birgalikda bir oy muddatda: 2022 — 2025-yillarda umumiy va oʻrta maxsus taʼlim muassasalarida “Harakat xavfsizligi sinfxonalari”ni tashkil etish boʻyicha tasdiqlangan dasturga muvofiq umumtaʼlim muassasalarida tegishli sinfxonalar tashkil etish uchun zarur xonalar ajratilishini taʼminlasin; umumiy va oʻrta maxsus taʼlim muassasalarida yoʻl harakati qoidalari sohasida nazariy bilim va amaliy koʻnikmalarni shakllantirish maqsadida ichki ishlar organlari xodimlari ishtirokida oʻquv-seminarlar tashkil etsin. 6. Belgilansinki, umumiy oʻrta va oʻrta maxsus taʼlim muassasalarida “Harakat xavfsizligi sinfxonalari” hamda mahalla fuqarolar yigʻinlari hududlarida “Yoʻl harakatini oʻrganish maydonchalari”ni tashkil etish bilan bogʻliq xarajatlar Ichki ishlar vazirligi Yoʻl harakati xavfsizligi xizmatining “Xavfsiz yoʻl va xavfsiz piyoda” respublika jamgʻarmasi hamda qonunchilik hujjatlarida taqiqlanmagan boshqa manbalar hisobidan amalga oshiriladi. 7. Oʻzbekiston Respublikasi Transport vazirligi Moliya vazirligi, Xalq taʼlim vazirligi hamda Ichki ishlar vazirligi bilan birgalikda ikki oy muddatda oʻquvchilarni bepul tashish xizmatini yoʻlga qoʻygan tadbirkorlik subyektlariga litsenziya toʻlovlari va boshqa yigʻimlar boʻyicha imtiyoz berish masalasini oʻrganib chiqsin va Vazirlar Mahkamasiga belgilangan tartibda taklif kiritsin. 8. Oʻzbekiston Respublikasi Ichki ishlar vazirligi: Xalq taʼlimi vazirligi, Axborot va ommaviy kommunikatsiyalar agentligi hamda Oʻzbekiston Milliy teleradiokompaniyasi bilan birgalikda “Yoʻl harakati yosh targʻibotchisi” klubining faoliyati va bu borada erishilayotgan natijalarni muntazam ravishda ommaviy axborot vositalari, Internet jahon axborot tarmogʻi hamda ijtimoiy tarmoqlarda keng yoritish ishlarini tashkil qilsin; manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 9. Mazkur qarorning bajarilishini nazorat qilish Oʻzbekiston Respublikasi ichki ishlar vaziri P.R. Bobojonov, Oʻzbekiston Respublikasi xalq taʼlimi vaziri B.O. Saidov va Oʻzbekiston Respublikasi transport vaziri I.R. Mahkamov zimmasiga yuklansin. 1. Mazkur Nizom davlat umumiy oʻrta va oʻrta maxsus taʼlim muassasalari (keyingi oʻrinlarda — taʼlim muassasalari) oʻquvchilarining “Yoʻl harakati qoidalari yosh targʻibotchisi” klubi (keyingi oʻrinlarda — klub) faoliyatini tashkil etish tartibini belgilaydi. 2. Klub yuridik shaxs boʻlmagan, taʼlim muassasalarida tashkil etiladigan, oʻquvchi-yoshlar oʻrtasida yoʻl-transport hodisalarining profilaktikasi hamda ularda yoʻl harakati xavfsizligi borasida faol fuqarolik pozitsiyasini shakllantirishga qaratilgan birlashma hisoblanadi. 3. Klubning asosiy maqsadi oʻquvchi yoshlarning huquqiy madaniyatini oshirish, ularda qonunga hurmat, qonun buzilishining har qanday koʻrinishiga murosasizlik tuygʻusini singdirish orqali yoʻl harakati qoidalariga rioya qilish madaniyatini shakllantirish, qonunga itoatkorlik xulq-atvorini ommalashtirishdan iborat. 4. Klub oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, shuningdek, ushbu Nizomga va boshqa qonunchilik hujjatlariga amal qiladi. 5. Klub oʻzining nomi yozilgan hamda faoliyatining oʻziga xos xususiyatlarini aks ettirgan va ushbu Nizomga ilovaga muvofiq tasdiqlangan ramziga ega boʻladi. 6. Klubni tashkil etish va uning faoliyatini nazorat qilish umumiy oʻrta va oʻrta maxsus taʼlim muassasalari maʼmuriyatiga yuklanadi. 7. Klubning toʻliq nomi: davlat tilida — “Yoʻl harakati qoidalari yosh targʻibotchisi” klubi; rus tilida — Klub “Yuniy propagandist pravil dorojnogo dvijeniya”; ingliz tilida — Club “Young propagandist of traffic rules”. 8. Klubning asosiy vazifalari quyidagilardan iborat: voyaga yetmaganlar oʻrtasida yoʻl harakati qoidalarini targʻib qilish hamda yoʻllarda harakatlanish qoidalari boʻyicha koʻnikmalarni shakllantirish borasidagi tadbirlarni tashkil etish va ularda ishtirok etish; oʻquvchi yoshlarning yoʻl harakati qoidalarga oid olgan bilimlarini amalda tatbiq etishiga koʻmaklashish; umumiy va oʻrta maxsus taʼlim muassasalarida yoʻl harakati qoidalarini targʻib etish ishlariga oʻquvchi yoshlarni jalb qilish; oʻquvchi yoshlarda harakatlanish madaniyati va yoʻl harakati ishtirokchisi masʼuliyati hissini shakllantirish; yoʻl harakati qoidalarini targʻib qilishda amaliy koʻnikmalarga ega boʻlish; oromgohlarda yoʻl harakati xavfsizligiga oid musobaqalarda ishtirok etish, oʻquvchi yoshlarning mazkur yoʻnalishdagi bilim va koʻnikmalarini yanada oshirib borishga qaratilgan ommaviy tadbirlarni tashkil qilish; yoʻl harakati xavfsizligiga oid musobaqalarga klub aʼzolarini ham oʻquvchi yoshlarni tayyorlab borish; oʻquvchi yoshlar va voyaga yetmaganlarning yoʻl harakati xavfsizligiga oid savodxonligini oshirish boʻyicha Oʻzbekiston Respublikasi Ichki ishlar vazirligi Jamoat tartibini saqlash departamentining Yoʻl harakati xavfsizligi xizmatiga takliflar kiritish. 9. Klub: klub faoliyati toʻgʻrisidagi maʼlumotlarni ommalashtirish va oʻquvchi yoshlarni yoʻllarda toʻgʻri harakatlanishlari yuzasidan targʻibot materiallari tayyorlaydi, oʻquvchi yoshlar oʻrtasida amaliy-koʻrgazmali mashgʻulotlar oʻtkazadi, klub aʼzolari uchun oʻquv seminarlari va amaliy mashgʻulotlarni tashkil etadi, mavzuga oid konkurslar, viktorinalar oʻtkazish borasida targʻibot faoliyatini olib boradi; tuman (shahar) miqyosida harakat xavfsizligi boʻyicha aksiyalarda ishtirok etadi, oʻquvchilar uchun maktabga olib boradigan eng xavfsiz yoʻnalishlarni belgilashda hamda aholi yashash hududida yoʻlning qatnov qismini kesib oʻtishda xavfli joylarni aniqlashda koʻmaklashadi, oʻquvchi yoshlar tomonidan umumtaʼlim maktablari atrofidagi hududlarda yoʻl harakati qoidalari buzilishining oldini olish, yoʻl harakati qoidalarini buzgan oʻquvchilar haqidagi maʼlumotlarni klub rahbariga taqdim etish uchun patrullik faoliyatini amalga oshiradi; yoʻl harakati qoidalariga rioya etish boʻyicha devoriy gazeta, tarqatma varaqalar, ijodiy konkurslar tashkil etilishida yordam koʻrsatish maqsadida axborot faoliyatini olib boradi; yoʻl harakati xavfsizligi targʻibotini omma diqqat eʼtiboriga yetkazish hamda targʻib qilish maqsadida “Yoʻl harakati qoidalari yosh targʻibotchisi” elektron jurnalini tashkil etadi. 10. “Yoʻl harakati qoidalari yosh targʻibotchisi” faoliyatining maqsadi — oʻquvchi yoshlar bilan bogʻliq yoʻl-transport hodisalarining oldini olish, shuningdek, ularda xavfsiz harakatlanish koʻnikmalarini hosil qilish hamda “yoʻl harakati qoidalari” boʻyicha olayotgan bilimlarini mustahkamlashdan iborat. 11. “Yoʻl harakati qoidalari yosh targʻibotchisi”ning vazifalari quyidagilardan iborat: klub faoliyatini tashkil etishda klub rahbariga yordam berish; umumiy oʻrta taʼlim muassasalari oʻquvchilari oʻrtasida yoʻl harakati qoidalarini targʻib qilish hamda yoʻllarda harakatlanish qoidalari boʻyicha koʻnikmalarni shakllantirish; oʻquvchi yoshlarda harakatlanish madaniyati va yoʻl harakati ishtirokchisi masʼuliyati hissini shakllantirish; oʻquvchi yoshlarning bilim va koʻnikmalarini yanada oshirib borish maqsadida umumiy oʻrta taʼlim muassasalarida yoʻl harakati xavfsizligiga oid musobaqalar tashkil etishda klub rahbariga koʻmaklashish. 12. Klubga umumiy oʻrta taʼlim maktablarining 9 — 11-sinf oʻquvchilari badal toʻlovlarisiz koʻngilli ravishda aʼzo boʻlishadi. Klub aʼzolari soni taʼlim muassasasidagi umumiy oʻquvchilar sonidan kelib chiqqan holda taʼlim muassasasi rahbari tomonidan belgilanadi. 13. Klubga aʼzolik taʼlim muassasasi rahbari nomiga yozilgan ariza orqali amalga oshiriladi. Arizaga quyidagi hujjatlar ilova qilinadi: qonuniy vakillarining (ota-onasi yoki ularning 5fnini bosuvchi shaxslar) rozilik xati; tugʻilganlik toʻgʻrisidagi guvohnoma yoki fuqarolik pasporti (identifikatsiya ID-kartasi) nusxasi; 3x4 hajmdagi fotosurat (4 dona). 14. Klub aʼzoligidan quyidagi holatlarda chiqariladi: oʻz xohishiga koʻra klub aʼzoligidan chiqarish toʻgʻrisidagi arizaga asosan; klub aʼzosining rahbar organlar qarorlari va yoʻl harakati xavfsizligi qoidalarini muntazam yoki qoʻpol ravishda buzganligi uchun; klub aʼzosi taʼlim muassasasini bitirganda yoki boshqa taʼlim muassasasiga oʻtganda. 15. Klub aʼzolari quyidagi huquqlarga ega: klubning yigʻilishlarida va ommaviy axborot vositalarida uning faoliyati yuzasidan oʻz fikr-mulohazalarini bildirish; klub faoliyatini rivojlantirishga qaratilgan qarorlarni ishlab chiqishda ishtirok etish; klubdan zarur boʻlgan maʼlumotlar va qoʻllanmalar olish; klubning guruh sardorligiga nomzodlar koʻrsatish, saylash va saylanish; klubning barcha tadbirlari, dasturlari va loyihalarida ishtirok etish; ixtiyoriy ravishda klub aʼzoligidan chiqish. 16. Klub aʼzolari: ushbu Nizom talablariga toʻliq rioya qilishi; klubning maqsad va vazifalarini amalga oshirishda faol ishtirok etishi; klub faoliyatini targʻib qilishi va qoʻllab-quvvatlashi; klub mashgʻulotlariga muntazam qatnashishi; yoʻl harakati qoidalariga rioya qilishda boshqa oʻquvchi yeshlarga oʻrnak boʻlishi; yoshlar oʻrtasida yoʻl harakati xavfsizligini taʼminlash boʻyicha amaliy koʻnikmalarni shakllantirishni targʻib qilishi; yoʻl-transport hodisasi roʻy berganda, tezkor harakat qilish uchun zarur bilimlarni egallashi; klub rahbari tomonidan berilgan topshiriqlarni masʼuliyat bilan bajarishi; klub faoliyati toʻgʻrisida klub rahbariga hisobot berib borishi shart. 17. Klub taʼlim muassasasi rahbarining buyrugʻi bilan taʼlim muassasasining xodimlari orasidan tayinlangan rahbar tomonidan boshqariladi. 18. Klub rahbari: mazkur Nizom asosida klubni tuzish va uning faoliyat yuritishini taʼminlash; boshqa taʼlim muassasalarida tashkil etilgan klublar bilan hamkorlikni yoʻlga qoʻyish; klublar oʻrtasida tashkil etiladigan musobaqalarga puxta tayyorgarlik koʻrilishini tashkil etish; klub aʼzolari uchun mashgʻulotlar olib borish yoki malakali mutaxassislarni jalb etish choralarini koʻrish; klubni oʻquv-uslubiy qoʻllanmalar bilan taʼminlash, uning moddiy-texnik bazasini rivojlantirish yuzasidan taʼlim muassasasi rahbariga takliflar berib borish; klub aʼzolari tomonidan vazifalarning aniq bajarilishini nazorat qilish; klublar oʻrtasida tashkil etiladigan “Yashil rang”, “Yoʻl harakati qoidalari bilimdoni”, “Eng namunali yoʻlovchi” kabi viktorina hamda “Yashil chiroq” musobaqasiga puxta tayyorgarlik koʻrish. 19. Klub aʼzolari baholash, jihozlash, targʻibot, navbatchilik, badiiy, piyodalar harakatini tashkil etish, tibbiy yordam va guruhlar boʻyicha faoliyat yuritishi mumkin. 20. Klub faoliyatini tashkil etishda taʼlim muassasasi rahbari quyidagi huquq va majburiyatlarga ega: taʼlim muassasasi hududida klub uchun xona ajratish hamda uni zarur jihoz va maxsus anjomlar bilan taʼminlash choralarini koʻrish; taʼlim muassasasi hududida klub uchun ajratilgan xona yoki burchaklarni zarur jihoz va maxsus anjomlar bilan taʼminlash yuzasidan Ichki ishlar vazirligi Yoʻl harakati xavfsizligi xizmati boshqarma va boʻlimi rahbariga tegishli takliflar kiritish; taʼlim muassasasining malakali chaqiruvga qadar boshlangʻich tayyorgarlik fani oʻqituvchilari va rahbarlari orasidan jamoatchilik asosida klub rahbarini tayinlash; klub aʼzolarining musobaqalarda faol ishtirok etishlari uchun sharoitlar yaratish; klub faoliyatini tashkil etishda texnika va yongin xavfsizligi, shuningdek, sanitariya qoidalari, normalari va gigiyena normativlarining bajarilishini nazorat qilish. Taʼlim muassasasi rahbari klubning belgilangan talablar asosida tashkil etilishi hamda mazkur Nizom qoidalarining bajarilishi yuzasidan shaxsan javobgardir. 21. Klub aʼzolarining boʻsh vaqtlarini mazmunli oʻtkazish maqsadida taʼlim muassasasi rahbari tomonidan tasdiqlanadigan dastur va rejalar ishlab chiqilishi mumkin. Klub aʼzolari masʼul vazirlik va idoralar tomonidan tavsiya etilgan dasturlar asosida oʻqitiladi. Yozgi taʼtil davrida klub faoliyati alohida reja asosida amalga oshiriladi. 22. Klub rahbari taʼlim muassasasi rahbari tomonidan belgilangan tartibda ragʻbatlantiriladi. 23. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. Halqali chiziqning tepa qismida sariq rangli toʻgʻri bosma harflarda lotin alifbosida “YOʻL NARAKATI QOIDALARI”, pastki qismida “YOSN TARGʻIBOTCNISI” soʻzlari yozilgan. Yozuvlar qatʼiyat, matonat va shon-sharafni ifodalovchi ikkita olti qirrali yulduz bilan bir-biridan ajratilgan. Aylana oʻrtasida svetoforning qizil, sariq va yashil ranglari orqali yosh targʻibotchi bolalar ramzi ifodalangan boʻlib, uning pastki qismida bilim oʻchogʻi hisoblangan nur taralib turgan kitobning ochiq holati tasvirlangan. Aylananing yuqori qismida tinchlik va osoyishtalikka chorlovchi yuqoriga uchib borayotgan laylaklar hamda nur sochib turgan quyosh tasviri tushirilgan. Bunday joylashuv taʼlim muassasalari oʻquvchilarining yoʻl harakati qoidalari boʻyicha bilim va koʻnikmalarini shakllanishiga xizmat qilishini ifodalaydi. 1. Mazkur Nizom davlat umumiy oʻrta va oʻrta maxsus taʼlim muassasalarida (keyingi oʻrinlarda — taʼlim muassasalari) oʻquvchilar oʻrtasida “Yashil chiroq” musobaqasini (keyingi oʻrinlarda — musobaqa) tashkil etish va oʻtkazish tartibini belgilaydi. 2. Musobaqa taʼlim muassasalarida oʻquvchi yoshlarga yoʻl harakati qoidalarini oʻrgatish, ularni yoʻl harakatining madaniyatli ishtirokchisi sifatida tarbiyalash, ularning huquqiy savodxonligini oshirish, iqtidorli oʻquvchilarni aniqlash hamda ragʻbatlantirish maqsadida tashkil etiladi. 3. Musobaqaning asosiy vazifalari quyidagilardan iborat: “Yashil chiroq” guruhlari faoliyatini takomillashtirish; “Yashil chiroq” guruhlari aʼzolarining bilim va malakalarini oshirish; bolalarga koʻcha va yoʻllarda yurish qoidalarini keng targʻib qilishda eng yaxshi ish tajribalarini oʻrganish, toʻldirish va ommalashtirish; bolalar ongida “Yoʻl harakati qoidalari”ga qatʼi rioya qilish hissini shakllantirish. 4. Musobaqani tashkil etish va oʻtkazish taʼlim muassasalari tomonidan tasdiqlangan reja-jadval asosida amalga oshiriladi. Musobaqa davomida “Yoʻl harakati qoidalari”ni oʻrganish boʻyicha test sinovlari, tanlov, viktorina, musobaqalar mazkur Nizomga 1-ilovadagi sxemaga muvofiq oʻtkaziladi. 5. Musobaqalar oʻqishdan tashqari vaqtlarda tashkil etiladi. 6. Musobaqa ishtirokchilari dam olish kunlari alohida rejaga asosan oldindan kelishilgan (ruxsat olgan) holda, Ichki ishlar vazirligining Yoʻl harakati xavfsizligi xizmati organlariga ekskursiya uyushtirishlari, xodimlarga yaratilgan xizmat sharoitlari bilan tanishishlari mumkin. 7. Musobaqa quyidagi toʻrt bosqichda oʻtkaziladi: 1-bosqich taʼlim muassasalarida har yili fevral-mart oylarida oʻtkaziladi. Mazkur bosqichda musobaqa sinflararo yoʻl harakati qoidalari boʻyicha oʻtkaziladi va yoʻl harakati qoidalarini yaxshi oʻzlashtirgan oʻquvchilardan “yashil chiroq” guruhlari tuziladi. Bu guruhga 11 — 14 yoshli 5 — 8-sinf oʻquvchilari qabul qilinadi; 2-bosqich (mahalliy bosqich) har yili mart-aprel oylarida tuman (shahar) doirasida oʻtkaziladi; 3-bosqich (hududiy bosqich) Qoraqalpogʻiston Respublikasi, viloyatlar va Toshkent shahri doirasida tuman (shahar) gʻoliblari ishtirokida har yili may oyida oʻtkaziladi; 4-bosqich (respublika bosqichi) har yili iyun-iyul oylarida uchinchi bosqichda 1-oʻrinni egallagan guruhlar ishtirokida oʻtkaziladi. 8. Musobaqani oʻtkazish ishlariga rahbarlik qilish va ularni adolatli oʻtkazish maqsadida ushbu Nizomga 2-ilovaga muvofiq tarkibda “Yashil chiroq” musobaqalariga tayyorgarlik koʻrish va tashkil etish boʻyicha respublika tashkiliy qoʻmitasi, hududlarda esa hududiy tashkiliy qoʻmitalar tuziladi. Hududiy tashkiliy qoʻmitalar Xalq taʼlimi vazirligi, Yoʻl harakati xavfsizligi xizmati va Yoshlar ishlari agentligi hududiy boʻlinmalarining vakillaridan iborat tarkibda tuziladi. 9. Musobaqa oʻtkaziladigan joy tashkiliy qoʻmita tomonidan belgilanadi va har bir bosqichdan kamida 30 kun oldin taʼlim muassasalari va masʼul tashkilotlarga maʼlum qilinadi. Musobaqaning respublika bosqichi iyun-iyul oylarida Oʻzbekiston Respublikasi Ichki ishlar vazirligi tomonidan belgilangan joyda oʻtkaziladi. Musobaqaning respublika bosqichi oʻtkazilishi belgilangan joyga kelib ketish uchun avtotransport taʼminoti Oʻzbekiston Respublikasi Xalq taʼlimi vazirligiga yuklanadi, guruhlarni kuzatib borish esa hududiy Yoʻl harakati xavfsizligi xizmati xodimlari tomonidan amalga oshiriladi. 10. Tashkiliy qoʻmita musobaqani oʻtkazish boʻyicha barcha tashkiliy masalalarni hal etadi, hakamlar hayʼati tarkibini tuzadi va tasdiqlaydi. 11. Musobaqani oʻtkazish joyi tashkiliy qoʻmitaning tavsiyasiga binoan tegishli mahalliy ijro etuvchi hokimiyat organlari buyrugʻiga asosan belgilanadi. 12. Musobaqaning tantanali ochilish va yopilish tadbirlari tashkiliy qoʻmita qaroriga asosan mahalliy ijro etuvchi hokimiyat organlari bilan kelishilgan joylarda oʻtkazilishi mumkin. 13. Musobaqada Qoraqalpogʻiston Respublikasi, viloyatlar va Toshkent shahrida joylashgan taʼlim muassasalari oʻquvchilaridan iborat guruhlar ishtirok etadi. 14. Musobaqa sogʻlom va nogironligi boʻlgan bolalar oʻrtasida alohida-alohida oʻtkaziladi. 15. Taʼlim muassasalarining musobaqada ishtirok etuvchi guruhlari 6 nafar oʻquvchidan (3 nafar oʻgʻil bola va 3 nafar qiz bola) iborat tarkibda tuziladi. 16. Guruhlar faqat musobaqada qatnashayotgan taʼlim muassasasi oʻquvchilaridan iborat boʻlishi kerak. 17. Musobaqada “Yoʻl harakati qoidalari” yuzasidan bilim va koʻnikmalarga ega boʻlgan 11 — 14 yoshli oʻquvchilar ishtirok etadi. 18. Musobaqa ishtirokchilari hakamlar hayʼatiga quyidagi hujjatlarni taqdim etishlari lozim: shaxsini tasdiqlovchi hujjat (tugʻilganlik toʻgʻrisidagi guvohnoma nusxasi yoki identifikatsiyalovchi ID-karta nusxasi); taʼlim muassasasi oʻquvchisi ekanligini tasdiqlovchi maʼlumotnoma (surati bilan, muhrlangan); sogʻligʻi toʻgʻrisidagi tibbiy maʼlumotnoma; texnika xavfsizligi qoidalari bilan bevosita tanishganligi yuzasidan dalolatnoma. 19. Musobaqaga guruhlar qatʼiy ravishda maxsus kiyim-bosh, sport kiyimlari va guvohnomalar bilan kelishlari shart (kiyim-boshi oʻzgartirilgan va guvohnomasi boʻlmagan oʻquvchilar musobaqalarga qoʻyilmaydi). Talab qilingan yuqoridagi hujjatlarni topshirmagan yoki hujjatlarida kamchiligi mavjud jamoalar musobaqada ishtirok eta olmaydi. 20. Quyidagilar musobaqa tashkilotchilari hisoblanadi: Oʻzbekiston Respublikasi Ichki ishlar vazirligi; Oʻzbekiston Respublikasi Xalq taʼlimi vazirligi; Oʻzbekiston Yoshlar ishlari agentligi; Oʻzbekiston Milliy teleradiokompaniyasi. 21. Musobaqa tashkilotchilari: musobaqaga amaliy rahbarlik qilish uchun uning quyi va yakuniy bosqichlarida malakali mutaxassislardan iborat vakillarining ishtirokini taʼminlaydi; hududiy tashkiliy qoʻmitalar tomonidan joylarda musobaqalarga rahbarlik qilish uchun shtab va uning rahbarlari tasdiqlanishini nazorat qiladi. 22. Musobaqaning har bir bosqichi oʻtkazilganligi yuzasidan bayonnoma tashkiliy qoʻmitaga musobaqalar oʻtgandan keyin uch kun muddat ichida berilishi shart. 23. Guruhlar musobaqaga Yoʻl harakati xavfsizligi xizmati xodimi va maktab vakilining kuzatuvida keladilar. 24. Musobaqa quyidagi shartlar asosida oʻtkaziladi: Jamoalarning safda yurish tayyorgarligi; Piyodalar vazifalari va harakatiga oid sinov; Yosh velosipedchilar musobaqasi; Yosh tartibga soluvchi sinovi; Guruh sardorlari bellashuvi; Chorraha maketini yasash boʻyicha bellashuv; Birinchi tibbiy yordam koʻrsatish; Texnika ijodiyoti tanlovi; Avtomobillar bilimdoni; Yoʻl harakati qoidalari boʻyicha imtihon; Velosiped boshqaruvchilarning chorrahada harakatlanishi; “Yashil chiroq” targʻibot guruhlarining chiqishi; “Mediaijodiyot” mahsulotlari. 25. Jamoalarning safda yurish tayyorgarligi shartida jamoaning barcha aʼzolari ishtirok etadi. Jamoa aʼzolarining safda shaxdam qadam bilan belgilangan qoida boʻyicha yurishlariga, saf qoʻshigʻi mazmuni va ijrosiga alohida eʼtibor qaratiladi. Shart hakamlar hayʼatining barcha aʼzolari tomonidan kelishilgan holda “5” ballik tizimda baholanadi. 26. Piyodalar vazifalari va harakatiga oid sinov shartida jamoaning bitta aʼzosi ishtirok etadi. Ishtirokchi hakamlar tomonidan tayyorlangan savollar toʻplamidan bitta bilet tanlab olib, javob qaytaradi. Hakamlarning talabiga asosan javoblarini amaliy tarzda koʻrsatib ham beradi. Shart hakamlar hayʼatining barcha aʼzolari tomonidan kelishilgan holda “5” ballik tizimda baholanadi. 27. Yesh velosipedchilar musobaqasi shartida jamoaning bitta aʼzosi ishtirok etadi. Ishtirokchi sakkiz shaklidagi chiziqni bosmay uning oraligʻida harakatlanish, toʻsiqlarni aylanib oʻtish, shartli koʻprikchadan yurish, maxsus ustuncha ustida turgan idishdagi suvni toʻkmasdan ikkinchi ustunchaga olib borib qoʻyish shartlarini bajaradi. Shart hakamlar hayʼatining barcha aʼzolari tomonidan kelishilgan holda “5” ballik tizimda baholanadi. 28. Yosh tartibga soluvchi sinovi shartida jamoaning bitta aʼzosi ishtirok etadi. U hakamlar tomonidan berilgan savollarga koʻra regulirovkachining harakatlarini koʻrsatib, izohlab beradi. Shart hakamlar hayʼatining barcha aʼzolari tomonidan kelishilgan holda “5” ballik tizimda baholanadi. 29. Guruh sardorlari bellashuvi shartida jamoalar sardorlari ishtirok etadi. Sardorlarga navbati bilan “Yoʻl harakati qoidalari” asosida savollar beriladi. Musobaqaning ushbu turi sardorlardan biri savolga javob bera olmay qolganda toʻxtatiladi. Hakamlar hayʼati aʼzosi tomonidan har bir savol oʻqiladi va ushbu savolga jamoa sardori 10 soniya ichida toʻliq javob berishi talab etiladi. “Toʻliq” javob uchun “2” ball, “toʻliq boʻlmagan” javob uchun “1” ball, “notoʻgʻri” javob uchun “0” ball qoʻyib boriladi. 30. Chorraha maketini yasash boʻyicha bellashuv shartida jamoaning ikki nafar aʼzosi ishtirok etadi. Ular hakamlar tomonidan berilgan topshiriqqa asosan 15 daqiqa ichida 40x40 oʻlchamdagi qogʻoz yoki kartonga maket yasab berishlari kerak. Maket yasashda qalam, ruchka, flomasterda chiziqlar chizish taqiqlanadi va tayyor qilib olib kelingan detallar inobatga olinmaydi. Har bir detal “Yoʻl harakati qoidalari” talablariga mos tushishi va qogʻozdan kesib olinib, yelim bilan yopishtirilishi shart. Shart hakamlar hayʼatining barcha aʼzolari tomonidan kelishilgan holda “5” ballik tizimda baholanadi. 31. Birinchi tibbiy yordam koʻrsatish shartida jamoaning ikki nafar aʼzosi ishtirok etadi. Ular yoʻl-transport hodisasida jarohatlanganlarga birinchi tibbiy yordam koʻrsatish boʻyicha shifokorlar tomonidan berilgan savollarga javob qaytarishadi. Javoblar amaliy tarzda koʻrsatib beriladi. Shart hakamlar hayʼatining barcha aʼzolari tomonidan kelishilgan holda “5” ballik tizimda baholanadi. 32. Texnika ijodiyoti tanlovi shartida jamoaning bitta aʼzosi ishtirok etadi. Tanlov oʻquvchilar tomonidan tayyorlangan, radio signallar orqali boshqariladigan transportlar harakati yuzasidan oʻtkaziladi. Ushbu transportning kuzovi qoʻlda (karton yoki faneradan) yasalgan boʻlishi shart. Shartda transport vositasining toʻgʻriga, oʻngga, chapga, orqaga harakati namoyish etiladi va transport vositasi shartli ravishda yasalgan garajga kiritiladi. Shart hakamlar hayʼatining barcha aʼzolari tomonidan kelishilgan holda “5” ballik tizimda baholanadi. 33. Avtomobillar bilimdoni shartida jamoaning bitta aʼzosi ishtirok etadi. Ishtirokchilarning har biriga navbati bilan 10 ta “Avtomobillar rusumi, texnik tavsifi, maxsus avtomobillar turi” asosida savollar beriladi. Hakamlar hayʼati aʼzosi tomonidan har bir savol oʻqiladi va avtomobil fotosurati koʻrsatiladi ushbu savolga jamoa aʼzosi 10 soniya ichida toʻliq javob berishi talab etiladi. “Toʻliq” javob uchun “2” ball, “toʻliq boʻlmagan” javob uchun “1” ball, “notoʻgʻri” javob uchun “0” ball qoʻyib boriladi. 34. Yoʻl harakati qoidalari boʻyicha imtihon shartida jamoaning bir nafar aʼzosi ishtirok etadi. U shablon savollarga javob yozish asosida oʻz bilimlarini koʻrsatadi. Imtihon topshirishga 15 daqiqa vaqt beriladi. Shart hakamlar hayʼatining barcha aʼzolari tomonidan kelishilgan holda har bir toʻgʻri javob uchun “1” ballik tizimda baholanadi. 35. Velosiped boshqaruvchilarning chorrahada harakatlanishi shartida jamoaning bir nafar aʼzosi ishtirok etadi. U velosipedni boshqargan holda chorrahani svetofor yoki tartibga soluvchining ishoralariga amal qilgan holda kesib oʻtadi. Shart hakamlar hayʼatining barcha aʼzolari tomonidan kelishilgan holda “5” ballik tizimda baholanadi. 36. “Yashil chiroq” targʻibot guruhlarining chiqishi shartida jamoaning barcha aʼzolari ishtirok etadi. Bu chiqishda guruhlar yoʻl harakati qoidalarini badiiy usulda, teatrlashtirilgan sahna koʻrinishlarida targʻib qiladilar. Targʻibot guruhlarining chiqishiga 10 daqiqa vaqt beriladi. Shart hakamlar hayʼatining barcha aʼzolari tomonidan kelishilgan holda “5” ballik tizimda baholanadi. 37. “Mediaijodiyot” mahsulotlari shartida respublika bosqichiga chiqqan guruhlar “Mediaijodiyot” mahsulotlarini olib kelishlari lozim: yoʻl harakatini xavfsizligini targʻib etuvchi 1 daqiqalik ijtimoiy videorolik; 2-3 daqiqalik videoreportaj; yoʻl harakati xavfsizligini targʻib etuvchi fleshmob; targʻibot plakati A-1 formatdagi vatman qogʻozda. Shart hakamlar hayʼatining barcha aʼzolari tomonidan kelishilgan holda har bir mavzuga mos va taʼsirchan mahsulot uchun “5” ballik tizimda baholanadi. “Mediaijodiyot” mahsulotlari tayyorlash umumiy oʻrta taʼlim maktabi hamda oʻrta maxsus, kasb-hunar taʼlimi muassasasi direktorining buyrugʻi bilan direktor jamgʻarmasi mablagʻlari hisobidan amalga oshiriladi. 38. Bir xil ball toʻplagan guruhlarga qoʻshimcha musobaqa tashkil etiladi, yaʼni guruh aʼzolarining avtomaydonchada tartibga soluvchi ishoralar boʻyicha velosipedda harakatlanishi shartida jamoaning barcha aʼzolari ishtirok etadi. Bu chiqishda guruh aʼzolari toʻrt tarafdan tartibga soluvchi ishoralariga amal qilgan holda chorrahani kesib oʻtadilar. Shart hakamlar hayʼatining barcha aʼzolari tomonidan kelishilgan holda “5” ballik tizimda baholanadi. 39. Nogironligi boʻlgan oʻquvchilar uchun musobaqa quyidagi shartlar asosida oʻtkaziladi: Piyodalar harakatiga oid savollar; Guruh sardorlari bellashuvi; Chorraha maketini yasash boʻyicha bellashuv; Texnika ijodiyoti tanlovi; Avtomobillar bilimdoni; Yoʻl harakati qoidalari boʻyicha imtihon; “Mediaijodiyot” mahsulotlari. 40. Piyodalar harakatiga oid savollar shartida jamoaning bitta aʼzosi ishtirok etadi. Ishtirokchi piyodalarning vazifalariga oid savollarga javob qaytaradi. Shart hakamlar hayʼatining barcha aʼzolari tomonidan kelishilgan holda “5” ballik tizimda baholanadi. 41. Guruh sardorlari bellashuvi shartida jamoaning sardorlari ishtirok etadi. Sardorlarga navbati bilan “Yoʻl harakati qoidalari” asosida savollar beriladi. Musobaqaning ushbu turi sardorlardan biri savolga javob bera olmay qolganda toʻxtatiladi. Hakamlar hayʼati aʼzosi tomonidan har bir savol oʻqiladi va ushbu savolga jamoa sardori 10 soniya ichida toʻliq javob berishi talab etiladi. “Toʻliq” javob uchun “2” ball, “toʻliq boʻlmagan” javob uchun “1” ball, “notoʻgʻri” javob uchun “0” ball qoʻyib boriladi. 42. Chorraha maketini yasash boʻyicha bellashuv shartida jamoaning ikki nafar aʼzosi ishtirok etadi. Ular hakamlar tomonidan berilgan topshiriqqa asosan 15 daqiqa ichida 40x40 oʻlchamdagi qogʻoz yoki kartonga maket yasab berishlari kerak. Maket yasashda qalam, ruchka, flomasterda chiziqlar chizish taqiqlanadi va tayyor qilib olib kelingan detallar inobatga olinmaydi. Har bir detal “Yoʻl harakati qoidalari” talablariga mos tushishi va qogʻozdan kesib olinib, yelim bilan yopishtirilishi shart. Shart hakamlar hayʼatining barcha aʼzolari tomonidan kelishilgan holda “5” ballik tizimda baholanadi. 43. Texnika ijodiyoti tanlovi shartida jamoaning bitta aʼzosi ishtirok etadi. Tanlov oʻquvchilar tomonidan tayyorlangan, radio signallar orqali boshqariladigan transportlar harakati yuzasidan oʻtkaziladi. Ushbu transportning kuzovi qoʻlda (karton yoki faneradan) yasalgan boʻlishi shart. Shartda transport vositasining toʻgʻriga, oʻngga, chapga, orqaga harakati namoyish etiladi va transport vositasi shartli ravishda yasalgan garajga kiritiladi. Shart hakamlar hayʼatining barcha aʼzolari tomonidan kelishilgan holda “5” ballik tizimda baholanadi. 44. Avtomobillar bilimdoni shartida jamoaning bitta aʼzosi ishtirok etadi. Ishtirokchilarning har biriga navbati bilan 10 ta “Avtomobillar rusumi, texnik tavsifi, maxsus avtomobillar turi” asosida savollar beriladi. Hakamlar hayʼati aʼzosi tomonidan har bir savol oʻqiladi va avtomobil fotosurati koʻrsatiladi, ushbu savolga jamoa aʼzosi 15 soniya ichida toʻliq javob berishi talab etiladi. “Toʻliq” javob uchun “2” ball, “toʻliq boʻlmagan” javob uchun “1” ball, “notoʻgʻri” javob uchun “0” ball qoʻyib boriladi. 45. Yoʻl harakati qoidalari boʻyicha imtihon shartida jamoaning bir nafar aʼzosi ishtirok etadi. U shablon savollariga javob yozish asosida oʻz bilimlarini koʻrsatadi. Imtihon topshirishga 20 minut vaqt beriladi. Shart hakamlar hayʼatining barcha aʼzolari tomonidan kelishilgan holda har bir toʻgʻri javob uchun “1” ballik tizimda baholanadi. 46. “Mediaijodiyot” mahsulotlari shartida respublika bosqichiga chiqqan guruhlar “Mediaijodiyot” mahsulotlarini olib kelishlari lozim: yoʻl harakati xavfsizligini targʻib etuvchi fleshmob; targʻibot plakati A-1 formatdagi vatman qogʻozda. Shart hakamlar hayʼatining barcha aʼzolari tomonidan kelishilgan holda har bir mavzuga mos va taʼsirchan mahsulot uchun “5” ballik tizimda baholanadi. 47. Bir xil ball toʻplagan guruhlarga qoʻshimcha musobaqa tashkil etiladi, yaʼni guruh aʼzolariga yoʻl harakati qoidalari boʻyicha qoʻshimcha imtihon shartida jamoaning bir nafar aʼzosi ishtirok etadi. U shablon savollariga javob yozish asosida oʻz bilimlarini koʻrsatadi. Imtihon topshirishga 10 minut vaqt beriladi. Shart hakamlar hayʼatining barcha aʼzolari tomonidan kelishilgan holda har bir toʻgʻri javob uchun “1” ballik tizimda baholanadi. 48. Musobaqa shartlari boʻyicha ishtirokchilarni tashkiliy qoʻmita tomonidan belgilangan hakamlar hayʼati aʼzolari baholab boradi. 49. Guruhlarning barcha shartlar davomida tezkorligi, “Yoʻl harakati qoidalari”ni mukammal bilishi, mamlakatimiz avtomobil yoʻllarida harakatlanish xavfsizligini taʼminlash yoʻnalishidagi yangiliklarni bilishi, kiyim-bosh kiyishi, javob berishdagi qatʼiyati va ushbu Nizomda koʻrsatilgan talablarga rioya etishlari — baholashning asosiy mezoni hisoblanadi. 50. Musobaqadagi savollar “Yoʻl harakati qoidalari”dan kelib chiqqan holda tuziladi. 51. Savollar Oʻzbekiston Respublikasi Xalq taʼlimi vazirligi, Ichki ishlar vazirligi va uning boʻlinmalari mutaxassislari tomonidan tuziladi hamda musobaqa kunidan bir kun avval maxsus konvertga solinib, tashkiliy qoʻmita aʼzolari ishtirokida muhrlanadi. 52. Musobaqa gʻoliblari quyidagi tartibda taqdirlanadi: 1-bosqich gʻoliblari taʼlim muassasalarining I, II va III darajali diplomlari hamda esdalik sovgʻalari bilan taqdirlanadi. Gʻoliblarni taqdirlash uchun sarf-xarajatlarga homiylar jalb etilishi mumkin. 2-bosqich gʻoliblari Oʻzbekiston Yoshlar ishlari agentligining tuman (shahar) kengashlari va taʼlim muassasalarining I, II va III darajali diplomlari hamda homiy tashkilotlar tomonidan ajratilgan esdalik sovgʻalari bilan taqdirlanadi. 3-bosqich gʻoliblari Oʻzbekiston Respublikasi Xalq taʼlimi vazirligi, Ichki ishlar vazirligining hududiy boʻlinmalari, Yoshlar ishlari agentligi hududiy kengashlarining I, II va III darajali diplomlari va esdalik sovgʻalari bilan taqdirlanadi. Shuningdek, gʻoliblarni taqdirlash uchun sarf-xarajatlarga boshqa tashkilotlar ham homiylik qilishlari mumkin. 4-bosqich gʻoliblari Oʻzbekiston Respublikasi Ichki ishlar vazirligi, Xalq taʼlimi vazirligi va Oʻzbekiston Yoshlar ishlari agentligining I, II va III darajali diplomlari, masʼul tashkilotlarning esdalik sovgʻalari bilan taqdirlanadi. 53. Musobaqaning respublika bosqichini yuqori saviyada tashkil etish, oʻtkazish va musobaqa gʻoliblarini ragʻbatlantirish bilan bogʻliq xarajatlar (ovqatlanish, yotoqxona, sovgʻalar, oromgohni bezash, madaniy va maʼrifiy tadbirlar) Ichki ishlar vazirligi Yoʻl harakati xavfsizligi xizmatining moddiy-texnik bazasini rivojlantirish, xodimlarni ragʻbatlantirish va mukofotlash jamgʻarmasi mablagʻlari hisobidan qoplanadi. 54. Mazkur musobaqaning quyi bosqichlari bilan bogʻliq barcha hujjatlar (materiallar) Oʻzbekiston Respublikasi Ichki ishlar vazirligi Yoʻl harakati xavfsizligi xizmatining hududiy boʻlinmalarida, yakuniy bosqichi boʻyicha hujjatlar Oʻzbekiston Respublikasi Ichki ishlar vazirligi Yoʻl harakati xavfsizligi xizmatida saqlanadi. Bosqichlar Subyekt Chora-tadbirlar nomi Muddat 1-bosqich Umumtaʼlim muassasalari rahbarlari 1. Maktab doirasida 11 — 14 yoshli 5 — 8-sinf oʻquvchilari orasida guruhlarni tashkil etadi. 2. Yoʻl harakati qoidalarini oʻzlashtirishga qaratilgan 13 ta shartdan iborat sinflararo musobaqani oʻtkazadi va gʻolib guruhlarni aniqlaydi. 3. Nogironligi boʻlgan oʻquvchilar uchun 7 ta shartdan iborat musobaqani tashkil etadi. 4. Gʻolib boʻlgan guruhlarni taʼlim muassasalarining I, II va III darajali diplomlari hamda esdalik sovgʻalari bilan taqdirlaydi. Har yili fevral-mart oylari 2-bosqich Xalq taʼlimi vazirligi, Ichki ishlar vazirligi Yoʻl harakati xavfsizligi xizmati, ularning tuman va shaharlari boʻlimlari (boʻlinmalari) rahbarlari, Yoshlar ishlari agentligi tuman (shahar) kengashlari 1. Maktab doirasida oʻtkazilgan musobaqada gʻolib boʻlgan guruhlar oʻrtasida tuman (shahar) doirasida maktablararo musobaqani tashkil etadi. 2. Gʻolib boʻlgan guruhlarni aniqlaydi va Yoshlar ishlari agentligining tuman (shahar) kengashlari taʼlim muassasalarining I, II va III darajali diplomlari hamda homiy tashkilotlar tomonidan ajratilgan esdalik sovgʻalari bilan taqdirlaydi. 3. Musobaqa natijalari boʻyicha bayonnoma rasmiylashtiradi va Hududiy tashkiliy qoʻmitaga yuboradi. Har yili mart-aprel oylari 3-bosqich Hududiy tashkiliy qoʻmitalar* 1. Qoraqalpogʻiston Respublikasi, viloyatlar va Toshkent shahri doirasida tuman (shahar) doirasida gʻolib boʻlgan guruhlar oʻrtasida musobaqani (hududiy bosqich) oʻtkazadi. 2. Gʻolib boʻlgan guruhlarni aniqlaydi va ularni Xalq taʼlimi vazirligi, Ichki ishlar vazirligining hududiy boshqarmalari, Yoshlar ishlari agentligi hududiy kengashlarining I, II va III darajali diplomlari va esdalik sovgʻalari bilan taqdirlaydi. 3. Musobaqa natijalari boʻyicha bayonnoma rasmiylashtiradi va Respublika tashkiliy qoʻmitasiga yuboradi. Har yili may oyida 4-bosqich Ichki ishlar vazirligi Yoʻl harakati xavfsizligi xizmati 1. Musobaqaning hududiy bosqichi gʻoliblari oʻrtasida respublika bosqichini Ichki ishlar vazirligi tomonidan belgilangan joyda tashkil etadi. 2. Gʻolib boʻlgan guruhlarni aniqlaydi va Oʻzbekiston Respublikasi Ichki ishlar vazirligi, Xalq taʼlimi vazirligi, Yoshlar ishlari agentligining I, II va III darajali diplomlari va qimmatbaho sovgʻalari bilan taqdirlaydi. Har yili iyun-iyul oylari 1. O. Saidov — Oʻzbekiston Respublikasi Ichki ishlar vazirligi Jamoat xavfsizligi departamenti Yoʻl harakati xavfsizligi xizmati boshligʻi, Tashkiliy qoʻmita raisi 2. E. Murodov — Oʻzbekiston Respublikasi Xalq taʼlimi vazirligi Taʼlim muassasalari faoliyatini tashkil etish bosh boshqarmasi boshligʻi, Tashkiliy qoʻmita raisi oʻrinbosari 3. D. Kattaxanova — Oʻzbekiston Yoshlar ishlari agentligi direktori oʻrinbosari 4. A. Murodov — Oʻzbekiston Respublikasi Ichki ishlar vazirligi Jamoat xavfsizligi departamenti Yoʻl harakati xavfsizligi xizmati Axborot xizmati boshligʻi 5. O. Shomurodov — Oʻzbekiston Milliy teleradiokompaniyasi Tele-radio dasturlarini monitoring va tahlil qilish boʻlimi boshligʻi 6. Q. Karimova — “Avtohamroh” jurnali bosh muharriri 7. L. Joʻrayev — Oʻzbekiston Respublikasi Ichki ishlar vazirligi Jamoat xavfsizligi departamenti Yoʻl harakati xavfsizligi xizmati Axborot xizmati katta mutaxassisi